Lucas Valeriu Radebe (alizaliwa mnamo 12 Aprili 1969) ni mchezaji wa kandanda wa zamani wa Leeds United na Afrika Kusini. Radebe alizaliwa katika sehemu ya Diepkloof ya Soweto, karibu na Johannesburg, kama mmoja wa watoto kumi na moja. Alipokuwa na umri wa miaka 15 alitumwa "bantustan" wa Bophuthatswana na wazazi wake ili kumweka mbali na ghasia ambazo zilikuwa zinaathiri Soweto wakati wa ubaguzi wa rangi. Ili kujipea shughuli wakati wake katika Bophuthatswana, Radebe alicheza kandanda kama mlinda lango. Radebe aligunduliwa na kutiwa saini na Kaizer Chiefs kama mchezaji wa kiungo cha kati. Mwaka wa 1991 alipigwa risasi alipokuwa anatembea mitaani, ingawa hakujeruhiwa vibaya sana. Nia ya kupigwa kwake risasi haikugunduliwa kamwe, lakini Radebe binafsi anaamini kuwa mtu aliajiriwa kumpiga risasi ili kumzuia kuhamia klabu nyingine. Tukio hili la kupigwa risasi liliwapa motisha Lucas na mchezaji mwingine wa Afrika Kusini, Philemon "Chippa" Masinga, kuhamlia klabu ya Leeds United mwaka wa 1994; Radebe aliuzwa na klabu yake Kaizer Chiefs kwa kitita cha yuro(£) 250,000. Radebe akawa mchezaji nyota kwa Leeds na alibandikwa jina "The Chief" au "Rhoo" na mashabiki wake kutokana na klabu yake ya zamani na utawala wake kamili katika safu ya ulinzi.